**Дана Абай парасатты,адал үрпақ туралы**

Мемлекет басшысы Қасым-Жомарт Кемелұлы Тоқаевтың «Абай және ХХI ғасырдағы Қазақстан» атты мақаласы бойынша

Биыл егемен еліміз Абай Құнанбайұлының туғанына 175 жылдық мерейтойын қарсыламақ. Қазақ халқы ғана емес, бүкіл түркі дүниесі Абай Құнанбайұлын ғұлама, ойшыл, ақын, ағартушы, қазақ ұлтының жаңа әдебиетінің негізін қалаушы, аудармашы, композитор ретінде біледі. Себебі,Абай өлеңдері мен қара сөздерінде ұлт болмысы, тұрмыс-тіршілігі, дүниетанымы, мінезі мен жаны, діні,тілі, рухы көрініс тапқан. Қазіргі өркениетті мемлекеттердің барлығы дерлік шоқтығы биік тарихи тұлғаларымен мақтана алады. Олардың қатарында саясаткерлер, мемлекет және қоғам қайраткерлері, қолбасшылар, ақын-жазушылар, өнер және мәдениет майталмандары бар. Қазақ жұрты да біртуар перзенттерден кенде емес. Солардың ішінде Абайдың орны ерекше.

Мемлекет басшысы Қасым-Жомарт Кемелұлы Тоқаевтың «Абай және ХХI ғасырдағы Қазақстан» атты мақаласы ғылыми тұрғыдан өте өзекті,әрі гуманитарлық ғылымдар саласы үшін теориялық-методологиялық мәні бар екені даусыз. Қазақстан қоғамында болып жатырған «рухани жаңғыру» үрдісін ел президенті әлемдік дамумен терең байланыстырып,өз ойлары мен ұстанымдарын ұлы Абай арқылы шебер жеткізе білген.Ол туралы ойлар мақалада«Ұлттық болмыстың үлгісі Жаңғыру – өткеннен қол үзіп, тек жаңа құндылықтарға жол ашу деген сөз емес. Шын мәнінде, бұл – ұлттық мұра­ларымызды бүгінгі оң үрдістермен үйлестіре дамытуды көздейтін құбы­лыс. Бұл ретте, біз Абайды айналып өте алмаймыз. Себебі ұлы ойшыл осыдан бір ғасырдан астам уақыт бұрын ұлтты жаңғыруға, жаңаруға, жаңа өмірге бейім болуға шақырған»деп көрсетіледі. Ұлы Абай адамдардың оқып-білім алуын жақтады. «Ғылым таппай мақтанба» деп, білімді игермейінше, биіктердің бағына қоймайтынын айтты. Ол «Біз ғылымды сатып мал іздемек емес­піз», – деп тұжырымдап, керісінше, ел дәулетті,бақуатты болуы үшін білім мен ғылымды игеру керектігіне назар аударды.«Пайда ойлама, ар ойла, Талап қыл артық білуге» деген өнегелі өсиетін де осы тұрғыдан ұғыну қажет. Бұл ойлар қазір де зор маңызға ие. Себебі ХХІ ғасырдағы ғылымның мақсаты биікке ұмтылу, алысқа құлаш сермеу екенін көріп отырмыз. «Отыз екінші қара сөзінде» білім-ғылымды үйрену үшін, ең алдымен білу керектігіне тоқталады. Білу үшін іздену, біліммен ғылымға құмарлану, ынтық болу, білгенді берік ұстау, білейін деп алға ұмтылу нәтижесінде оған деген махаббат пайда болатындығын сипаттайды. «Адамның көңілі шын мейірленсе, білім-ғылымның өзі де адамға мейірленіп, тезірек қолға түседі. Шала мейір шала байқалады» дейді Абай осы сөзінде. Ғылымды үйренгенде шынайы мақсатты алға қояды. Талас-тартысқа бола үйренуді қажет санамайды. Ғылым нақтылықты, анықтықты сүйетіндігін, ал өзімшілдік талас-тартысқа бастайтынын, қалайда жеңу жолын таңдайтынын ұлы ойшыл бүгінгі оқырмандарына да алдын-ала ескертіп тұрғандай.

Абай ақыл туралы айтқанда, ақылдылық, естілік деген ұғым мен ақылмен танып – түсіну қабілетін білдіретін ұғымды ажыратып, оларды екі нәрсе деп қарайды. «Әуелде бір суық мұз – ақыл зерек» дегенге Абай ақылды осы сонғы мағынасында алған. Философиялық тұрғыдан келіп ой мен сезімді бір –біріне қарама-қарсы мағынадағы екі ұғым деп қараған Абай «суық ақыл» мен «ыстық жүрек» бір –бірін толықтырады.

Осы екеуіне қайрат, жігер қосылса, адамның қасиеті кемеліне келеді.  
Адамның мінез-құлқына , жеке басындағы қасиеттеріне, кісінің шығармашылық күшіне зор мән беріп, оның оңды қасиеттерінің жаңа әлеуметтік нормаларын белгілейді. «Ғылым таппай мақтанба...», «Интернатта оқып жүр...», «Жігіттер, ойын арзан, күлкі қымбат», «Бір дәурен кемді күнге бозбалалық...» деген өлеңдері мен Он бесінші, Он сегізінші, Он тоғызыншы, Отыз алтыншы, Отыз жетінші, Отыз тоғызыншы қара сөздерінде өмірде қандай нәрседен қашық болып, қандай мінез- құлық, адамдық қасиеттерге асық болу қажеттігін ескертеді.Жастардың өнімді еңбек етіп, ғылым мен білімге ұмтылуы, алға қойған мақсатқа жетуде табандылық көрсетілуі, осындай асыл қасиеттерді уағыздауАбайдың бүкіл шығармашылық жолының негізгі идеялық –тақырыптық үзілмес желісінің біріне айналды. Ақын талантты, өнер іздеген жандар туралы айрықша зор сүйіспеншілікпен айта отырып, олардың алға қойған зор мақсатқа жету жолындағы күресте табандылық, жігерлілік көрсететіне үлкен сенім білдіреді. Абайдың бұл өлеңінен ғылымды үйренетін жастар өзінің алдына қандай мақсат қоюға тиісті екені туралы мәселе оны аса қатты толғандырған. Осы бағытта мемлекет басшысы Қасым Жомарт Кемелұлы Тоқаевтың тапсырмасы бойынша бірқатар стратегиялық және бағдарламалық құжаттарға негізделген, білім мен ғылымды дамытудың 2020-2025 жылдарға арналған жаңа мемлекеттік бағдарламасы әзірленді. Бағдарламада «Ұлт жоспары: 100 нақты қадам», «Рухани жаңғыру» бағдарламасы, Мемлекет басшысының сайлауалды платформасы, Білім қызметкерлерінің тамыз кеңесінде және 2019 жылғы Қазақстан халқына арналған Жолдауда берілген тапсырмалар толығымен ескерілген және ***5 халықаралық зерттеудің нәтижелері негізгінде әзірленген. Жалпы, жаңа Мемлекеттік бағдарлама жобасында 2 мақсат, 11 міндет, 8 индикатор, 39 көрсеткіш қарастырылған.***Мемлекеттік бағдарламада төмендегідей негізгі міндеттер айқындалған:

1)Қазақстандық білім мен ғылымның жаһандық бәсекеге қабілеттілігін арттыру;

2)Жалпыадамзаттық құндылықтар негізінде тұлғаны тәрбиелеу және оқыту;

3)Ғылымның ел экономикасына қосар үлесінің артуы.

Сонымен қатар, педагогикалық білімді жетілдіру, болашақ мұғалімдердің педагогикалық тәжірибесін өзгерту, оқу бағдарламаларын 100% жаңарту қарастырылған. Бағдарламада көрсетілген міндеттер орындалған жағдайда,біз ұлы Абай өсиеттеріне адалдығымызды және мемлекет басшысы қазақстандық тарихнамада алғаш қолданысқа енгізген «классикалық капиталистік елдер» қатарына кірігуімізді шын дәлелдей алмақпыз.Дүние жүзінде ғылым мен білімнің түрлі салаларын дамытуға зор үлес қосып, бүкіл адамзатқа ортақ ойшыл ретінде танылған тұлғалар баршылық. Мысалы, Қытай дегенде Лао-цзы мен Конфуций, Ресей дегенде Достоевский мен Толстой, Франция дегенде Вольтер мен Руссо бірден ойға келеді. Сол сияқты шетелдіктердің бәрі бірдей Қазақстан дегенде бірден Абайдың есімін атайтындай дәрежеге жетуіміз керек. Өзге жұрт «Қазақ халқы – Абайдың халқы» деп бізге ілтипат білдіріп отырса, зор мәртебе болары анық. Абайды қалай дәріптесек те жарасады. Оның ғибратты ғұмыры мен шынайы шығармашылығы – қазақ халқына ғана емес, жаһан жұртына да үлгі-өнеге.

**Лесқали Бердіғожин-тарих ғылымдарының докторы**

Атырау облысында салтанатты «Абай күндерінің» ашылуына орай «Атырау»газетінде жарияланған мақала \\ Атырау.№11,11 ақпан 2020 жыл